NaiveNeuron/SloPal huggingface dataset:
B. Bugár, podpredseda NR SR: (2005-09-21):
(Hlasovanie.) Prítomných je 81 poslancov, za 77, zdržali sa 2, nehlasovali 2. Návrh sme schválili. Ďakujem. J. Cuper, poslanec: Ďakujem, pán predsedajúci, za spoluprácu.
Dubačová, Viera, poslankyňa NR SR (2018-12-05):
Ďakujem veľmi pekne. Ďakujem za vaše faktické poznámky. Áno, pani Milanová, že je to také diskutabilné aj s tým, že ako, my sme si napríklad na žiadostiach dávali vždy také reálne menšie sumy, pretože sme tvorili nezávislú kultúru. A ja teda za seba ako teraz skutočne vravím, úplne úprimne za seba, že my sme nikdy nedostali ten podiel ako na tú inscenáciu takú, aká normálne je, že tá inscenácia by mala celkovo 40-tisíc euro, divadelná, a to je taká, ako že chudobnejšia, jednoduchšia, kde hrá osem – desať hercov, kostýmy, scéna, mesačné skúšanie a ja väčšinou skúšam tri-štyri mesiace, ale my tie žiadosti sme si dávali úplne reálne, poddimenzované. A ja musím povedať za mňa, že sme získavali 6-, 7-tisíc z fondu, takže neviem, na toto a na to, ako si vravela o tých nad- alebo poddimenzovaných sumách, to by som si nedovolila takto tvrdiť. Potom vlastne chcem poďakovať aj pánovi Budajovi; áno, pretože ten fond je živý mechanizmus a tvorí sa. A to, čo ja vidím ako práve tú našu úlohu, je skutočne spolupracovať a rozprávať sa s tvorcami a pomáhať, aby tá tvorba v tejto krajine mohla byť lepšia. A to je aj taký odkaz pre mladých ľudí, pretože my máme aj kvalitnú školu, Vysokú školu múzických umení a filmovú a naozaj to považujem za veľmi dôležité aj pre nich, aby tí mladí ľudia neodchádzali do zahraničia a aby tvorili tu na Slovensku, pretože to, ten produkt ich tvorby raz môže zo Slovenska urobiť naozaj krajinu, do ktorej budú turisti a cestovatelia chcieť ísť. A to je veľmi dôležité, že Slovensko je krásna kra... (Prerušenie vystúpenia časomerom.)
Danko, Andrej, podpredseda NR SR (2024-09-17):
Ďakujem. Otváram všeobecnú rozpravu. Do rozpravy som dostal jednu písomnú prihlášku, pán poslanec Ledecký ako rečník, takže má dvadsať minút. Nech sa páči, pán poslanec.
B. Bugár, podpredseda NR SR: (2004-06-29):
Nech sa páči, pani poslankyňa. Ľ. Navrátilová, poslankyňa: V pôvodnom texte sa v § 73 druhá veta nahrádza vetou: „Osobný mzdový bod sa určuje na hodnotu 0,67.“ A oprava je len, že je to v siedmom bode v § 73, je to len upresnenie.
P. Hrušovský, podpredseda NR SR: (2002-03-20):
Panie poslankyne, páni poslanci, budeme pokračovať v rokovaní ďalším bodom programu 57. schôdze Národnej rady, ktorým je návrh poslancov Národnej rady Slovenskej republiky Kataríny Tóthovej a Dušana Jarjabka na vydanie zákona, ktorým sa mení a dopĺňa zákon 308/2000 Z. z. o vysielaní a retransmisii , ktorý prerokúvame ako tlač 1142. Súčasťou návrhu je aj správa, ktorú máte ako tlač 1142a. Prosím teraz, aby za navrhovateľov predmetný návrh zákona odôvodnila a uviedla v Národnej rade pani poslankyňa Tóthová, ktorá je predkladateľkou uvedenej zmeny zákona č. 308/2000 Z. z. Pani profesorka, máte slovo.
J. Liška, poslanec: (2003-02-25):
Prosím, o jeho návrhu dajte hlasovať. Z. Martináková, podpredsedníčka NR SR: Prosím, panie poslankyne, páni poslanci, prezentujme sa a hlasujme. (Hlasovanie.) Prítomných je 95 poslancov, za návrh 63, proti 27, zdržali sa 4, nehlasoval 1. Konštatujem, že sme tento návrh prijali a že sa Národná rada uzniesla, že tento návrh zákona prerokuje v druhom čítaní. Teraz pristúpime k hlasovaniu o návrhu predsedu Národnej rady na pridelenie tohto návrhu výborom a na určenie gestorského výboru, ako aj určenie lehoty na jeho prerokovanie. Prosím, pán spoločný spravodajca, aby ste uviedli hlasovanie.
Jurinová, Erika, podpredsedníčka NR SR (2014-06-11):
Vyhlasujem všeobecnú rozpravu za skončenú. Chce zaujať stanovisko pán navrhovateľ? Nie. Pani spravodajkyňa rovnako nie. Prerušujem rokovanie o tomto bode programu. A pristúpime k prvému čítaniu návrhu skupiny poslancov na vydanie zákona o zrušení Správy štátnych hmotných rezerv Slovenskej republiky a o zmene a doplnení niektorých zákonov. Návrh zákona je uverejnený ako tlač 1007. Návrh na jeho pridelenie na prerokovanie výborom je v rozhodnutí č. 1013. Dávam slovo pánovi poslancovi Chrenovi do tretice, aby uviedol návrh zákona. (Rokovanie o návrhu skupiny poslancov Národnej rady Slovenskej republiky na vydanie zákona o zrušení Správy štátnych hmotných rezerv Slovenskej republiky a o zmene a doplnení niektorých zákonov , tlač 1007.)
Laššáková, Jana, podpredsedníčka NR SR (2014-09-24):
Na vystúpenie pána poslanca traja páni poslanci s faktickými poznámkami, pán poslanec Poliačik, Mičovský a Fecko. Končím možnosť prihlásiť sa s faktickými poznámkami. Nech sa páči, pán poslanec Poliačik.
L. Szigeti, poslanec: (2008-05-20):
Súhlasím aj s tým, ako si vymenoval, pán poslanec Fronc, tie problémové oblasti, ktoré si nazval hriechom alebo hriechmi, ale myslím si, že zabudol na jednu mimoriadne dôležitú problémovú oblasť, ktorá súvisí s tempom a rýchlosťou prípravy tohto zákona, hlavne štátnych vzdelávacích programov. Myslím si, že je treba povedať to, že ministerstvá, jeho priamo riadené organizácie pri príprave štátnych vzdelávacích programov si zvolili opačný postup, aký sa má zvoliť pri príprave tak mimoriadne vážneho dokumentu. Myslím si, že najskôr treba si sadnúť k obsahu. A keď je potrebné, tak treba sa zhodnúť na redukcii obsahu, treba sa zhodnúť na tom, či je možnosť integrácie niektorých predmetov, alebo nie je možnosť. Či je potrebné zaviesť nejaké nové vedné disciplíny ako nový učebný predmet, teda vyučovací predmet atď. Ten postup bol zvolený takýmto spôsobom, že sa nastavili v rámci tzv. rámcového učebného plánu hodinové dotácie na jednotlivé predmety a dodatočne k týmto hodinovým dotáciám sú prispôsobené obsahy, čo považujem za mimoriadne zlý postup.
Kuffa, Filip, poslanec NR SR (2021-09-17):
Pani kolegyňa, je pekné, že máte také kvetnaté reči o potravinovej sebestačnosti, o tom, že vy tu musíte sanovať poľnohospodárstvo a lesníctvo po predchádzajúcich vládach. Prestaňte sanovať a začnite konečne reálne pomáhať. Tá vaša sanácia spomína v tom, poľnohospodárstvo a lesníctvo sú dva bloky, ktoré majú asi pozemky 50 : 50. Poľnohospodári dva milióny, lesníci cez dva milióny. Podpora do poľnohospodárstva v roku 2027, čo tu už bolo spomínané, predseda výboru to povedal, je dve miliardy, podpora lesníctva je koľko? Dvestotridsaťsedem miliónov. To je tá vaša sanácia? To je účelné ničenie lesníctva, definitívne ho doraziť a aby ste mohli SaS-ka privatizovať to, čo tu hlása Sulík od, minimálne od roku 2016, aj minule ste to tu v pléne už hovorili. To, že sa tu bavíme o tej sebestačnosti, vyháňate ľudí z vidieka, aj to slávnou reformou, ja som ináč rád, lebo tak, jak to pred chvíľou predseda potvrdil, potvrdili ste to aj vy týmto príhovorom, že sa vlastne nestotožňujete s tým návrhom zákona o tej slávnej reforme národných parkov, a verím tomu, že tak isto pri územiach európskeho významu, ktoré vláda má vyhlásiť, že budete trvať na tom, že keď aj oklamú vlastníkov a pri tých procesoch zo 110, ktoré už prebehli, tie rokovania, že vaši ministri budú trvať na tom, aby tie pozemky zostali v prvom stupni ochrany prírody, aby sa tam nezvyšoval stupeň, aby sa mohlo hospodáriť naďalej tak, jak sa tam hospodári aj doteraz. Pretože vy vašimi rozhodnutiami nielen v parlamente, ale aj vo vláde, vyháňate ľudí z vidieka, presne tak, jak to povedal predrečník, a ničíte život na vidieku. A to budeme hovoriť vždy a tvrdiť vždy, ľudia vďaka vám prichádzajú o prácu.
Laurenčík, Milan, podpredseda NR SR (2022-04-28):
Ďakujeme, pán predseda. Váš čas na odpovedanie otázok uplynul.
Kollár, Boris, predseda NR SR (2021-09-29):
Pán kolega, absolútne súhlasím, skočil som do vášho ticha, toto je tá správna platforma, faktická poznámka, kde sa mám vyjadriť. Takže vrátim sa späť k tomu, ešte raz to poviem. Áno, je to špeciálny prokurátor, tam sa pýtajte v prvom rade, aby ste dostali odpoveď na vaše otázky. Pýtať sa na to generálneho prokurátora, myslím, že je úplne, bolo scestné. Lebo keď hľadáte tú chybu, máte problémy, tak najprv sa pýtajte tam. Generálna prokuratúra je zdržanlivá.
Laššáková, Jana, podpredsedníčka NR SR (2013-03-15):
Na vystúpenie pána poslanca s faktickou poznámkou jeden pán poslanec, Poliačik. Končím možnosť prihlásiť sa s faktickými poznámkami. Nech sa páči. (Reakcia z pléna.) A pán poslanec Kadúc, dobre. Treba sa prihlásiť včas a kartu mať v zariadení. Takže nech sa páči, pán poslanec Poliačik a pán poslanec Kadúc.
Smolíková, Eva, poslankyňa NR SR (2016-09-22):
Ďakujem pekne za slovo. Vážený pán poslanec Sopko, ja oceňujem rozpravu, v ktorej ste vystúpili, pretože v nej zazneli naozaj tie veci, ktoré som hľadala v tých vystúpeniach vašich predrečníkov. Zaznelo tu postavenie riaditeľa školy, ja som tým známa, že ja stále rozprávam o kritériách, ktoré nemáme nastavené, aby sme si na našich základných školách, podľa ktorých vyberáme riaditeľov škôl ako tých lídrov. O tom, akí sú učitelia, ako im je krivdené, o tom počúvam stále, ale mne zase na druhej strane ako bývalej riaditeľke školy chýba aj tá postava, alebo akási ochrana aj riaditeľa školy. Pretože pozrite, koľko aspektov je naviazaných na jeho činnosť. Je to zriaďovateľ, sú to kolegovia, pedagogickí, nepedagogickí zamestnanci, sú to rodičia, je to celá verejnosť. Tuto ako keby sme na niečo opomenuli. Ale čo chcem vyzdvihnúť, pán kolega, a to je pravda, to sú tie veci, že si zabŕdol aj kriticky do našich radov našich učiteľov, že nielen šomrať po kabinetoch, ale naozaj sa postaviť tvárou tvár konkrétne, keď je nejaký problém. A ak je na škole naozaj riaditeľ, ktorý je tým lídrom, tak pochybujem o tom, z vlastnej skúsenosti hovorím, že by ma niekedy bola urazila čo len nejaká kritická námietka, ak to bolo v prospech mojich žiakov alebo celkovej školy. To nikdy múdry a rozvážny riaditeľ neurobí. Ak má iné morálne hodnoty alebo iné predpoklady na túto činnosť, ja neviem, ale to už záleží potom skutočne na každom... (Prerušenie vystúpenia časomerom.)
Mazurek, Milan, poslanec NR SR (2020-06-03):
Pán podpredseda parlamentu Šeliga, vy ste ten typický zväzáčik, človek, ktorý robí kariéru aj cez mŕtvoly. Chceli ste ísť do KDH, do predsedníctva, tam vás otočili, tak ste sa vybrali ku pozemkovému podvodníkovi Kiskovi a ten už vás prijal, no a teraz ste podpredseda parlamentu a budete hlásať čokoľvek, čo vám povedia, tak ako keď ste robili apolitické protesty, samozrejme, ktoré boli tak apolitické, až ste teraz podpredseda parlamentu. Hovoríte o tom, že nechápete mňa ako predstaviteľa a člena alebo človeka z generácie, tak ako vy, ktorí sme vojnu nezažili a že sa nejakým spôsobom úplne nelogicky staviame proti opatreniam, ktoré majú vojne zabrániť. Lenže ja tie opatrenia, ako tomu hovoríte, chápem ako práve provokácie, ktoré môžu vojenský konflikt zo súčasného mierového stavu vyprovokovať. A to je to nebezpečné, že vy na jednej strane hovoríte, že tu bojujete za mier, teda že sa snažíte o mier a že vám ide o prevenciu proti vojne, ale vaše činy a činy Severoatlantickej aliancie ukazujú presný opak. A keď mi niekto po celom, po celej histórii druhej polovice 20. storočia povie, že Spojeným štátom americkým ide o mier, tak sa vás pýtam, či ste sa načisto zbláznili. Veď ten zoznam štátov, ktorý Spojené štáty americké napadli alebo kde financovali rôzne teroristické a revolučné skupiny, ktoré stáli životy desiatok miliónov ľudí a stovky miliónov ľudí priviezli do chudoby, do beznádeje, do hladu a do imigračných vĺn, vyprovokovali vznik al-Káidy, Islamského štátu a podobne, to vy si pred tým dokážete len tak zatvoriť oči a v rámci nejakého kariérneho postupu papagájovať, že toto je tá cesta, toto je ten mier, toto je tá prosperita, ku ktorej sa máme uberať? Veď aj slepý dnes už vidí, že Amerike ide o hocičo, ale určite nie o mier.
Laurenčík, Milan, podpredseda NR SR (2021-06-22):
Pani poslankyňa, chcete reagovať? Nie. Vyhlasujem všeobecnú rozpravu za skončenú. Chce zaujať k rozprave stanovisko pán navrhovateľ, pán minister? Nech sa páči. Od rečníckeho pultu musíte, pán minister.
Cigániková, Jana, poslankyňa NR SR (2017-02-02):
Ďakujem pekne. Ja, možno to nebude úplne v kurze, ale ja by som bola rada, keby sme to dneska netancovali okolo toho, že Kotleba alebo nekotleba, lebo mne záleží na tom, či je to správne. A ja budem proti tomuto návrhu, pretože podľa mňa je jednoznačne nesprávny. A je nesprávny z toho dôvodu, logicky, na Slovensku máme pätoro volieb, v podstate troje sú väčšinové, prezident, župan a primátor alebo starosta, a dvoje, eurovoľby a, samozrejme, parlamentné voľby sú pomerné. Pri pomerných vznikne nejaké zastúpenie, ako je tento parlament, a napríklad pri posledných voľbách získal SMER 49 poslancov, my sme získali 21, OĽaNO 19 a tak ďalej. Jednokolové voľby tu nielenže postačujú, ale teda sú dokonca nevyhnutnosťou, lebo inak by súťažili prví dvaja a v parlamente by bol v tomto prípade len SMER a SaS. Čiže v tomto prípade to sedí. Pri väčšinových voľbách, keď má z volieb vyjsť len jeden jediný víťaz, sú dvojkolové voľby nevyhnutné. Bolo to jasne vidieť napríklad pri posledných prezidentských voľbách, kde súťažil teda Fico, Kiska, Procházka, Kňažko. Ak by boli jednokolové voľby, vyhral by ich Fico. No, to zaručene, ako vieme, nebola väčšinová podpora, a preto v druhom kole vyhral Kiska s milión 307-tisíc hlasmi oproti Ficovi s 894-tisíc, čo je obrovský rozdiel. Takže nepovažujem to za správne, skôr vidím ako riešenie, že nieže zo županských urobiť jednokolové, ale, naopak, ešte aj z volieb starostov a primátorov spraviť dvojkolové voľby. Ďakujem pekne.
Figeľ, Ján, podpredseda NR SR (2012-11-06):
Ďakujem pekne, dávam teraz slovo opäť členovi výboru pre hospodárske záležitosti pánovi Marošovi Kondrótovi, aby informoval Národnú radu o výsledku prerokovania tohto návrhu vo výbore.
Kuffa, Štefan, poslanec NR SR (2014-09-19):
Ďakujem za slovo. Vážený pán premiér, vaša excelencia, dúfam, že po tejto faktickej poznámke ostaneme priateľmi naďalej, ale dovolím si nesúhlasiť s mnohými vecami. Samozrejme, nie som dvojnásobným premiérom a nebol som ministrom zahraničných vecí, ale mne sa mnohé veci práve tuná v našej krajine nepáčia, že sa tak tendenčne a jednostranne podsúvajú. Dovolím si s mnohými vecami nesúhlasiť, ktoré tu boli odprezentované. Ak my budeme zamlčiavať tie veci, ja už neviem, či cielene, alebo možno si to ani neuvedomíme, ale na východe Ukrajiny – tak tie správy, ktoré ako prenikajú – vraždia sa tam ľudia, sú tam obete na civilných obyvateľoch, vyše 700-tisíc utečencov je a utekajú do Ruska, do Ruskej federácie. Ja s tým nemôžem súhlasiť, ja som vnútorne, mne je to, zo srdca mi je to odporné, aj celý ten Majdan 2. Ten Majdan 2 sa rovná vraždenie nevinných ľudí na uliciach. Ja to vnímam takto, nemôžem s tým súhlasiť. A ak by takáto iskra mala preskočiť na to Červené námestie, ako tu bola takáto narážka, tu na jednej strane máme výhrady voči nejakému slovnému spojeniu Národná rada Slovenskej republiky, no proste so Spojenými štátmi severoamerickými a na druhej strane čosi také ako vypovedané. Ja to ani nedokážem v tej faktickej poznámke tuná to vypovedať. Naopak, ja si myslím, že je tu geopolitický zápas. Logistické centrum má byť neďaleko od môjho rodného mesta Kežmarku v Poprade. Prečo práve teraz logistické centrum pre NATO? Už sú tam rakety namierené. Dobre, možnože to hovorím tak ako prenesene. Ale ak by sa preniesol ten konflikt k nám, však my sme susediaca krajina, susedíme s tou krajinou. Treba vyzývať k pokoju a nie k nepokoju, k vojne. Tam je vojna, vraždia sa ľudia a toto je to zlé, to treba odsúdiť... (Prerušenie vystúpenia časomerom.)
Hraško, Igor, poslanec NR SR (2014-03-19):
Ďakujem pekne, pani predsedajúca. Martin, presne si to pomenoval, táto vláda nemá záujem na transparentnosti, aj keď toho má plné ústa. A ja som sa prednedávnom pána ministra Malatinského pýtal, že aké sú hmotné stimuly pre dve spoločnosti, ktoré mali utajené memorandá a zmluvy. Vraj je všetko na webe, no len nevieme sa nejako dopátrať ku tým sumám, takže to je tiež tá celá transparentnosť podľa SMER-u. Ja tiež nepodporím takýmto, takýto zákon a naozaj je tu opäť podozrenie, že prílepkom chce strana SMER niekomu prilepšiť. A práve to môže byť tá investícia, ktorá sa nezdá byť zatiaľ investíciou ani podľa zákona o investovaní, ktorý sa schvaľoval prednedávnom, kedy by vláda mohla schváliť investičný, investičnú pomoc pre zvláštnu, alebo teda výhradnú investíciu, ktorá by mala byť akože pre Slovensko, takže toto je ďalší len zo spôsobov, ako chce SMER prilepšiť niekomu. A koniec koncov tento projekt sa potom môže obrátiť presne tak isto, ako bol pôvodne smerovaný, ale bol zmenený, keďže sa odmietla, odmietlo kasíno ako také, takže sa tam vybuduje akože niečo iné, samozrejme, dosť predražené, pretože už na to bola spravená aj štúdia, o koľko boli predražené jednotlivé položky na výstavbu tohto centra v Petržalke, a tým pádom firma deklaruje, že naozaj tá investícia je významná, ktorú potom vláda odobrí a odklepne im prašulky do súkromných rúk. Takže ja tak isto nepodporím a opäť vidno, ako sa transparentne, respektíve skôr netransparentne táto vláda správa.
Laurenčík, Milan, podpredseda NR SR (2021-09-29):
Panie poslankyne, páni poslanci, prosím, aby sme sa ukľudnili a mohli pokračovať v ďalšom programe. Keďže sme neschválili návrh na zmeny v zložení výborov, tak tento bod nebudeme, o tom nebudeme rokovať a nasleduje hlasovanie o bode 50 programu, je to prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 530/2001 Z. z. o spotrebnej dani z alkoholických nápojov (tlač 663). Dávam slovo pani spravodajkyni, ktorú určil navrhnutý gestorský výbor pre financie a rozpočet, pani poslankyni Anne Miernej, aby hlasovanie uviedla. Nech sa páči, máte slovo. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov a ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov , tlač 663.)
Laššáková, Jana, podpredsedníčka NR SR (2012-10-23):
Pán minister, prepáčte, nech sa páči, zaujmite miesto pre navrhovateľov, dobre?
Sárközy, Irén, poslankyňa NR SR (2016-09-06):
Vážený pán predsedajúci, poslankyne, poslanci. V súlade s § 73 zákona o rokovacom poriadku som bola určená predsedom výboru za spravodajkyňu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokoval výbor pre financie a rozpočet, ústavnoprávny výbor. Za gestorský výbor navrhujem výbor pre financie a rozpočet. Zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady Slovenskej republiky. Pán predsedajúci, prosím, otvorte rozpravu k uvedenému návrhu zákona.
Dostál, Ondrej, poslanec NR SR (2021-05-06):
Ako o ďalšom budeme hlasovať o pozmeňujúcom návrhu pani poslankyne Hatrákovej.
Matovič, Igor, poslanec NR SR (2023-11-15):
Čo sa sťažuje skorumpovaná zrúda? (Prerušenie vystúpenia predsedajúcim.)
Hrnčiar, Andrej, podpredseda NR SR (2017-11-30):
Pán poslanec Dostál.
Fronc, Martin, poslanec NR SR (2011-09-13):
Ja súhlasím s vami, pani kolegyňa, že nie je dobré, keď často novelizujeme, len jednoducho sú veci, ktoré sú urgentné a treba ich riešiť, pretože uplynie dlhá doba a odvtedy uplynulo pomaly tri a pol roka, od roku 2007. A ja to tu poviem veľmi otvorene, však viete dobre, že sa chystá veľká novela vysokoškolského zákona, ale vieme aj dobre, že každá takáto novela vyvoláva pomerne dlhý proces, pokiaľ sa schváli, a myslím si, že toto je vec, ktorá je potrebná, aby sme ju urgentne riešili, a jednoducho by mohla byť bezproblémová. Ďakujem pekne.
P. Hrušovský, predseda NR SR: (2003-12-12):
(Potlesk.) Moment, páni poslanci. Ospravedlňujem sa. Prosím výsledky z toho predchádzajúceho hlasovania. (Ruch v sále.) Páni poslanci... (Reakcie z pléna.) Páni poslanci, to hlasovanie predchádzajúce je platné. Len som ja omylom zmazal skôr, ako som vyhlásil výsledky hlasovania zo svetelnej tabule. Preto prosím technikov, aby mi priniesli výsledky hlasovania, takže... Pán podpredseda Bugár... Pán podpredseda Bugár, prosím, keby ste priniesli... (Hlasovanie.) Páni poslanci, 148 prítomných, za hlasovalo 77, proti 33, 32 sa zdržalo, 6 nehlasovalo. Návrh sme schválili. (Potlesk.) Pristúpime k hlasovaniu o ďalšom...
Šípošová, Janka, poslankyňa NR SR (2014-10-28):
Veľmi krátka reakcia. K tomu Istanbulskému dohovoru chcem povedať, on už nemôže byť nástrojom scitlivovania, lebo už je to rozbuška. Takže musíme tu hľadať asi iné nástroje scitlivovania. Je naozaj veľmi kontroverzný. A potom ďalšia vec, čo sa týka, teraz sa nepamätám presne, v akej to bolo súvislosti, správania, konania na súdoch. Tí ľudia potrebujú kvalifikovanú pomoc. A tú kvalifikovanú pomoc im dnešná naša legislatíva nedáva. Dáva im možnosť pomoci, dáva im možnosť byť zastúpenými splnomocnencom, ale tých splnomocnencov nikto nedáva dokopy. Sú to mimovládne organizácie, ktoré žijú zo dňa na deň často o prežitie. A hovorím, treba zabezpečiť aj to, aby ich činnosť bola akreditovaná. Ďakujem veľmi pekne.
Paška, Pavol, predseda NR SR (2012-07-24):
Pán poslanec Baška.
Plaváková, Lucia, poslankyňa NR SR (2024-02-06):
Ďakujem veľmi pekne za slovo aj za všetky faktické poznámky. A ešte sa krátko vrátim teda k tej legisvakančnej dobe, čo ste sa viacerí vyjadrovali práve k tomu problému teda, že tu budeme mať v podstate okamžitú účinnosť tejto novely Trestného zákona. A človek by sa tak aj pýtal, že či to proste naozaj predkladateľovi ako ministrovi spravodlivosti nevadí, že to bude mať zásadné dopady na tie tisíce prípadov a že či to bude realizovateľné. No jemu to asi je úplne zjavne jedno, že to spôsobí problémy a idú heslom po nás potopa, pretože je potrebné teda naozaj zabezpečiť tú beztrestnosť. A to je cieľ číslo jedna a je jedno, že popritom tu naozaj, ako ste viacerí spomínali, bude, budú to dopady na životy bežných ľudí, na proste situácie, keď sa tu znásobia krádeže, dôchodky napríklad, a zostanú hlavne nepotrestateľné, pretože naozaj tá doba bude tak krátka, že to bude možné za tie tri roky stihnúť povyšetrovať a aj obžalovať alebo obviniť niekoho. A to je, to je zásadný problém. Ale zjavne im to neprekáža, pretože tá ich priorita prevalcuje všetko. Zabezpečiť beztrestnosť svojim ľuďom, túto amnestiu, ktorú prináša táto novela Trestného zákona. A to, že to ublíži mnohým ďalším ľuďom, že tu zostanú nevyšetrené trestné činy, že nebudú mať nárok na náhradu škody, to im je zjavne jedno. Normálne im je to jedno. A ja už fakt som dnes nejaká nahnevaná, ale proste mňa to hnevá, naozaj ma to hnevá, že vám to je jedno. A proste potrebujú to aj tí vaši voliči a voličky počuť a oni počúvajú. A ukazuje sa to aj na prieskumoch verejnej mienky, ktorá ukazuje, že teda ani vaši voliči a voličky s tým nesúhlasia. Ďakujem.
Lukáč, Jozef, poslanec NR SR (2017-05-18):
Ďakujem za slovo. V rozprave vystúpil jeden pán poslanec, nebol podaný žiadny pozmeňujúci návrh. Prosím, pán predseda, aby ste dali hlasovať o tom, že Národná rada prerokuje návrh zákona v druhom čítaní.
B. Bugár, podpredseda NR SR: (2003-09-10):
(Hlasovanie.) Prítomných je 123 poslancov, za 73, proti 41, zdržalo sa 8, nehlasoval 1. Konštatujem, že Národná rada postúpila, posunula návrh zákona do druhého čítania. Nech sa páči. E. Rusnáková, poslankyňa: Teraz prosím, pán predsedajúci, aby ste dali hlasovať o tom, že Národná rada Slovenskej republiky v súlade s rozhodnutím predsedu NR SR prideľuje predložený návrh zákona na prerokovanie ústavnoprávnemu výboru, výboru pre financie, rozpočet a menu, výboru pre verejnú správu a výboru pre vzdelanie, vedu, šport a mládež, kultúru a médiá s tým, aby za gestorský výbor určila Výbor NR SR pre vzdelanie, vedu, šport a mládež, kultúru a médiá a že určené výbory ho prerokujú v lehote do 30 dní a gestorský výbor do 31 dní od jeho prerokovania v prvom čítaní na schôdzi NR SR.
Danko, Andrej, predseda NR SR (2018-09-18):
Poslanec Dostál.
Zmajkovičová, Renáta, podpredsedníčka NR SR (2012-08-09):
Pán poslanec Hlina.
Hrnčiar, Andrej, doterajší podpredseda NR SR (2020-03-20):
Pán poslanec Jaroslav Naď.
Grendel, Gábor, podpredseda NR SR (2020-04-20):
Vážené panie poslankyne, vážení páni poslanci, pristúpime k rokovaniu o návrhu vlády na skrátené legislatívne konanie o vládnom návrhu zákona, ktorým sa dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Návrh vlády je uverejnený ako tlač 52. Prosím ministra práce, sociálnych vecí a rodiny Slovenskej republiky Milana Krajniaka, aby návrh vlády odôvodnil.
Baláž, Vladimír, poslanec NR SR (2024-04-24):
Dobre, môžem to zopakovať.
Kaník, Ľudovít, poslanec NR SR (2013-12-06):
Myslím si, že v tomto vystúpení pána Mikuláša Dzurindu bolo vidieť, že pravica, na rozdiel od ľavice, vidí za číslami úplne konkrétne veci, konkrétnych ľudí a že vie, čo je pozitívne, čo je negatívne, vie to rozmeniť na drobné. Tí, ktorí tu zostanú akurát pri vzletných heslách, citátoch a neporozumení základných súvislostí, dokážu možno zmiasť ľudí, vytvoriť nejaký dojem, niekomu vraziť pod rebrá, obrazne povedané, nôž, obviniť niekoho z hocičoho. Ale v konečnom dôsledku ten rozpočet je o tom, či hospodárime dobre alebo zle, či peniaze ideme vynakladať na potrebné veci alebo nepotrebné veci. A v tomto vystúpení to krásne zaznelo na veľmi konkrétnych veciach, že ideme vynakladať na to, čo nám netreba, a nemáme peniaze tam, kde nám ich treba. A tu sa zas posuniem trošku ďalej. Zazneli tu vety o tom, ako treba investovať. A v tomto naozaj vládna strana je totálne mimo, pretože na jednej strane sa opiera o tieto vety, ale na druhej strane zostavuje a predkladá štátny rozpočet, kde klesajú kapitálové výdavky. To znamená, znižujú sa investície, ale rastú výdavky, ktoré nemajú charakter investícií. To znamená, míňa sa tam, kde to neprináša žiadny pozitívny efekt. Napríklad sa to dá tak isto ukázať na daniach. Načo bolo dobré znížiť dane právnických osôb, keď výsledok je nižší výber? Nižší výber znamená, že máme menej prostriedkov na to, čo by sme potrebovali všade inde. Načo bolo dobré zníženie odvodov, keď treba dotovať teraz vo väčšej miere sociálnu poisťovňu? To... (Prerušenie vystúpenia časomerom.)
Zemanová, Anna, poslankyňa NR SR (2021-06-24):
Ďakujem pekne za slovo. Vážený pán podpredseda, kolegyne, kolegovia, dovoľujem si vám, vás, vám predložiť v mene skupiny predkladateľov návrh zákona, ktorým sa dopĺňa zákon č. 390... pardon, č. 319/2002 Z. z. o obrane Slovenskej republiky a zákon č. 211/2000 o slobodnom prístupe k informáciám. Predkladaná novelizácia zákona o obrane Slovenskej republiky a zákona o slobodnom prístupe k informáciám si kladie za cieľ ochrániť vysoko citlivé objekty obrany a jadrové zariadenia pred nežiadúcim únikom vysoko citlivých informácií o technických detailoch ich stavebno-technického vyhotovenia. Zo zneprístupnenia sa vylučujú tie časti projektovej dokumentácie, ktoré sú nositeľom informácie danej stavby na životné prostredie. Ostatné časti projektovej dokumentácie vrátane výkresovej časti, ktorá obsahuje nákresy a popisy podlaží, hrúbky a materiály stien, vchody, východy, prechody, pozdĺžne priečne rezy, usporiadanie miestností, presvetlenie, technické vybavenie a podobne, sa zverejňovať nebudú. Sprístupnenie takýchto informácií zvyšuje potenciálne riziko ich zneužitia na zlovoľné aktivity, nijako neprispieva k využitiu práv občanov na informácie o životnom prostredí a často je pre správne orgány, resp. povinné osoby technicky nezrealizovateľné. Reaguje sa tým na množiace sa žiadosti rôznych osôb z radov verejnosti o prístup k takýmto dokumentom, a to prostredníctvom účasti v rôznych povoľovacích konaniach, ako aj mimo povoľovacích konaní voľne podľa zákona o slobodnom prístupe k informáciám. Ďakujem pekne.
Kanuščák, Jozef, poslanec NR SR (2022-06-21):
Ja by som chcel poďakovať Radovi za to, že tak tu pekne predniesol všetky riešenia, ktoré boli pripravované a vlastne ktoré poukazovali na to, ako sa to by malo robiť, ako by to malo byť, ako by to malo vyzerať. A naozaj nerozumiem, prečo vlastne sa nepočúvajú tí ľudia, ktorí do toho majú čo najviac povedať práve z ministerstva školstva alebo priamo učitelia a riaditelia škôl, pretože ja osobne práve od týchto ľudí, od riaditeľov škôl a od učiteľov, počúvam túto kritiku práve na tieto voľnočasové aktivity, že ako sú pripravené. Aj pred chvíľou tu bolo povedané, že veď učitelia si môžu otvoriť živnosť, hej? A vlastne popri, popri práci učiteľa môžu podnikať a môžu, môžu vykonávať tieto aktivity a si privyrobia. To chceme z učiteľov robiť podnikateľov, že vlastne dávame im ako keby návrh, že takto im ideme zvýšiť platy, že môžu si privyrobiť pri týchto poukazoch? A naozaj chcem ešte na záver povedať, že treba počúvať týchto ľudí zospodu. Ja osobne naozaj včera som sedel i s vedúcim odboru školstva PSK, ktorý ma prosil, aby sme také niečo neodsúhlasili, a aj s riaditeľmi škôl. Takže hovorí to za všetko. Potrebujú peniaze na úplne iné veci a hrozia tým, že keď nedostanú napríklad na dofinancovanie energií, o čo žiadajú, že na to potrebujú peniaze, tak budú zatvárať školy v jeseni. Naozaj takéto slová zazneli, že to hrozí. A my ideme samosprávam brať, ktoré vlastne prakticky tieto peniaze na tie energie potrebujú na dofinancova... (Prerušenie vystúpenia časomerom.)
Hladký, Pavol, poslanec NR SR (2010-12-09):
Dajte, prosím, hlasovať o doplňujúcom návrhu pána poslanca Blanára a pána poslanca Bublavého.
Chren, Martin, poslanec NR SR (2015-12-03):
Ďakujem veľmi pekne. Jožko Mikloško, túto debatu si necháme na ďalší bod programu, kde navrhuješ ústavný zákaz umelých oplodnení a tam určite sa budeme mať o čom porozprávať. Dovoľte mi teda zareagovať hlavne na kolegu Mira Kadúca. No ja to teda zhrniem, asi to najzásadnejšie z tých štatistík. Vláda Roberta Fica sa chvastá tým, že vytvorila vyše 60-tisíc pracovných miest. Skutočnosť je taká, že časť z nich sú pracovné miesta Slovákov, ktorí zúfalo museli odísť robiť do zahraničia, to nie sú zamestnanci na Slovensku. Obrovská časť z nich sú aktivačné práce. To sú nezamestnaní, ktorí chodia čistiť ulice. To nie je skutočná robota. A ten celý zvyšok sú len dočasné a príležitostné práce, brigády. Keď sa pozrieme na čísla a odpočítame tie účtovné triky a metodické zmeny, na Slovensku počas vlády Roberta Fica zaniklo desaťtisíc stálych pracovných miest. O desaťtisíc pracovných miest ľudí, ktorí majú dlhodobo robotu, kontrakt na dobu neurčitú, máme na Slovensku menej po štyroch rokoch vlády Roberta Fica. Keď bol ministrom hospodárstva Juraj Miškov, vzniklo skoro 50-tisíc stálych pracovných miest za rok a pol. Keď sa menili ministri hospodárstva počas vlády SMER-u ako na bežiacom páse pre svoju neschopnosť, zaniklo desaťtisíc stálych pracovných miest. To je skutočná štatistika. Zvyšok sú len účtovné triky. Ďakujem.
Érsek, Árpád, minister dopravy a výstavby SR (2019-02-05):
Dobré ráno prajem. Vážené poslankyne, poslanci, vážený pán predsedajúci, návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Dovoľte mi, aby som uviedol vládny návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Návrh zákona bol prerokovaný v Ústavnoprávnom výbore Národnej rady Slovenskej republiky a Výbore Národnej rady Slovenskej republiky pre hospodárske záležitosti. Predkladaným návrhom zákona sa transponuje smernica č. 2016/797 o interoperabilite železničného systému v Európskej únii, smernica č. 2016/798 o bezpečnosti železníc, smernica č. 2016/2370, ktorou sa mení smernica 2012/34/EÚ, pokiaľ ide o otvorenie trhu so službami vnútroštátnej železničnej osobnej dopravy a o správu železničnej infraštruktúry. Návrhom zákona sa súčasne upravujú a precizujú ustanovenia, ktorých zmena vyplynula z aplikačnej praxe zákonom č. 513/2009 Z. z. o dráhach a o zmene a doplnení niektorých zákonov v znení neskorších predpisov, zákona 514/2009 Z. z. o doprave na dráhach v znení neskorších predpisov, zákona č. 462/2007 Z. z. o organizovaní pracovného času v doprave a zákona č. 56/2012 Z. z. o cestnej doprave. Návrhom zákona sa rieši aj akútny nedostatok rušňovodičov v železničných spoločnostiach, zriaďuje sa register držiteľov preukazov rušňovodičov s účelom lepšej kontroly ich pracovného času. Návrhom zákona sa ďalej ustanovuje postup pre uzatváranie zmlúv o dopravných službách vo verejnom záujme prostredníctvom verejnej súťaže vzhľadom na skutočnosť, že zákon o verejnom obstarávaní takúto zákazku vylučuje. Návrh zákona je v súlade s Ústavou Slovenskej republiky a zákonmi, ostatnými všeobecne záväznými právnymi predpismi platnými v Slovenskej republike a medzinárodnými zmluvami, ktorými je Slovenská republika viazaná, ako aj s právom Európskej únie. Predkladaný návrh zákona bude mať negatívny vplyv na rozpočet verejnej správy, pozitívny vplyv na informatizáciu spoločnosti a pozitívny sociálny vplyv. Uvedené vplyvy sú bližšie špecifikované v doložke vybraných vplyvov. Dovoľujem si požiadať o podporu predloženého vládneho návrhu zákona a jeho schválenie v druhom čítaní. Ďakujem, skončil som.
Glváč, Martin, podpredseda NR SR (2017-06-14):
Ďakujem. Prerušujem rokovanie o tomto bode programu. Nasledujúcim bodom programu je prvé čítanie o návrhu poslancov Národnej rady Slovenskej republiky Dušana Jarjabka, Dušana Čaploviča, Ľubomíra Petráka a Miroslav Číža na vydanie zákona o Štátnej cene Alexandra Dubčeka . Návrh zákona je uverejnený ako tlač 597. Návrh na jeho pridelenie na prerokovanie výborom je v rozhodnutí č. 615. Ak pán poslanec Jarjabek už našiel okuliare, tak mu dávam slovo, aby návrh zákona uviedol. Nech sa páči. Pán poslanec Jahnátek, poprosím kľud.
Kuffa, Filip, poslanec NR SR (2022-06-23):
Vážený pán predsedajúci, kolegyne, kolegovia, sledoval som rozpravu a priznám sa, mňa zarazilo, keď predstaviteľ zo strany SaS pán Kazda sa tu postavil a jemu na tomto návrhu zákona najviac vadilo to, že čo sú základné potraviny. On sa postavil a vytýkal tu, že on nepozná žiadnu zákonnú normu, kde by bolo povedané, že vôbec existuje, existujú teda základné potraviny a kde boli vymenované tieto základné potraviny. Každý, kto sa pozrel do tohto návrhu zákona, tá prvá časť o tom hovorila, áno, že znížime, že sa, keď to tak ľudovo poviem, znížime tie ceny tých základných potravín. A potom tam je čl. 2 o zákone o DPH, ktorý v jednom bode hovorí o tom, že sa znižuje, teda ustanovuje zoznam tovarov so zníženou sadzbou dane, hej, to bolo mimo potravín, potom v ďalšom bode vlastne taxatívne stanovuje, že ustanovuje zoznam základných potravín a dáva to tam ako prílohu k tomuto zákonu. Boli tam naozaj tie základné veci, ako mäso z hospodárskych zvierat vo všeobecnosti, mlieko, maslo, chlieb a syry a tak ďalej, a preto som nepochopil tú jeho výčitku, že celá tá rozprava sa točila v kuse o tých základných potravinách, že to nemáme, že to neni určené. Potom tu bol ešte, takú starú krivdu spred roka si tu pripomínal, že čo povedal, čo nepovedal, to nám tu nakoniec vysvetlené bolo, že jak to bolo. A nepochopil som to, že prečo zrovna toto? Vedel by som si predstaviť, keby im teda, ako ja neviem, veľkým zástancom týchto podnikateľov vadilo, že možnože sa stanovilo vysoké percento, ktoré má teda redukovať túto cenu, ale toto zrovna, priatelia? To nechápem. Ďalšia vec tu bola spomenutá, potravinová sebestačnosť. Áno, je to pravda, že tá krivka tej potravinovej sebestačnosti stúpa od 90. rokov. V tých 90. rokoch dopadla vrchol a tak ako potravinová sebestačnosť aj v rastlinnej výrobe, aj v živočíšnej výrobe sa od 90. rokov prepadá a prepadáva sa do dnešných rokov a naozaj my sme, my sme dneska absolútne závislí na dovoze zo zahraničia. Bola tu spomenutá aj problematika toho, že dobre, Slováci sme, sme takí, že na jednej strane vieme sa, tí, čo žijeme na vidieku, vieme si niečo dopestovať, dochovať. Máme tu potom poľnohospodárov, ale vidíme, že tá situácia dneska ani v iných tých veciach nenahráva, čo tu bolo spomenuté napríklad, ničenie úrod zo strany poľovnej zveri. Preto je určite na mieste a je aj práve tento návrh zákona možno takým miestom trocha odbočiť a otvoriť túto tému. My bezpodmienečne sa musíme dostať k tomu, možnože k zákonu o poľovníctve, hej, len ten, každý tvrdí, že tento rok sa ešte do pléna nedostane, musíme otvoriť otázku toho, ako pomáhať poľnohospodárom aj v tejto otázke, čo sa týka škody spôsobovanej zverou v poľnohospodárstve. Ďakujem, asi toľko. Dal som, vystúpil som v rozprave, aby bolo možné ešte reagovať.
Bugár, Béla, podpredseda NR SR (2016-09-08):
Pán poslanec Baláž.
Mizík, Stanislav, poslanec NR SR (2017-12-12):
Ďakujem za slovo. Pán Budaj, to, čo ste vraveli na začiatku, ma dosť šokovalo. Hovoril ste, hovorili ste o revolúcii, nebola to revolúcia, bol to riadený puč. A tí komunisti, čo prešli do verejného života, o ktorých ste hovoril, však to ste spôsobili aj vy, jeden z hlavných aktérov týchto udalostí s budajkou na hlave. Vy ste im v tom nezabránili. Nezabránili ste ich prieniku do politického života, viď Fico. Ani ich prieniku do ekonomiky a jej totálnemu ovládnutiu, viď detičky komunistov v oligarchii alebo viď Počiatek, syn vysokého komunistického funkcionára Izidora Počiatka. Nepchajte, prosím vás, na začiatok rozpravy bla-bla-bla, ideologické mystifikácie ako komunisti. Potom ste už išiel normálne, venoval ste sa téme a faktom. Ďakujem za slovo.
Svrček, Miloš, poslanec NR SR (2023-02-16):
Pán predseda, opäť si spomenul ten pozmeňovák, ale ja som toho názoru, že sú dve možnosti, buď ísť štandardným legislatívnym procesom, to je cez tri čítania a byť otvorený tejto úprave niekoľko mesiacov, alebo kvôli jednej vete ísť pozmeňujúcim návrhom alebo doplňujúcim, aj ja som využil túto možnosť, takže presne tak, súhlasím s tebou, plénum rozhodne a ja si myslím, že plénum je racionálne a umožní, aby aj Úrad pre územné plánovanie mal túto možnosť. Ďakujem.
Glváč, Martin, podpredseda NR SR (2019-06-25):
Ďakujem. S faktickými poznámkami dvaja poslanci. Končím možnosť prihlásiť sa. Pani poslankyňa Kaščáková.
Grendel, Gábor, podpredseda NR SR (2021-06-15):
Teraz pán poslanec Mizík.
Miškov, Juraj, poslanec NR SR (2012-06-19):
Pán minister, mrzí ma, že ste sa znížili k osobným útokom smerom k poslancovi Chrenovi. Ja som naozaj počúval jeho vystúpenie a zdalo sa mi, že upozorňoval na slabiny vami predkladaného návrhu. Chcel by som možno ešte v krátkosti zareagovať na spomínaný tím zložený z odborníkov. Nuž jeden člen tímu, ktorý spomínate, je zhodou okolností môj veľmi dobrý priateľ. A mám informácie priamo z práce tohto tímu. Sám mi hovoril, že upozorňoval, či už v rámci tímu alebo potom neskôr aj mne spomínal, na nepripravenosť tohto boja proti daňovým únikom, na neefektívnosť jednotlivých opatrení. Ale napriek tomu zrejme existovala veľmi silná či už politická alebo politicky marketingová objednávka na to aby ste s takýmto návrhom prišli a predložili ho. Čiže nerobíme nič iné, len sa snažíme upozorniť na nedokonalosť toho návrhu, ktorý ste predložili. A keď spomínate tých DPH-čkarov. Nuž tak, áno, fungujú, existujú zločinecké organizácie, ktoré profitujú, ako už spomínal poslanec Chren, podnikatelia v oblasti DPH, ale v podstate ten problém je oveľa širší. Každý jeden spotrebiteľ, každý jeden občan Slovenska, ktorý si nezoberie blok z registračnej pokladnice, resp. prijme plnenie, za ktoré nedostane akýkoľvek blok, a umožňuje získať plnenie bez DPH, je v podstate daňovým podvodníkom. Čiže mne chýbajú napr. v tomto návrhu opatrenia, ktoré by smerovali k motivácii ľudí platiť dane. Ďakujem veľmi pekne.
Číž, Miroslav, podpredseda NR SR (2014-12-11):
Ďakujem. Pán poslanec, chcete využiť právo? Slovo má pán poslanec Zajac.
Figeľ, Ján, podpredseda NR SR (2012-06-27):
Ďakujem pekne. Nech sa páči, zaujmite miesto pre navrhovateľov, pán poslanec. Dávam slovo spravodajcovi, ktorého určil gestorský výbor, pre vzdelávanie, vedu, mládež a šport, pánovi poslancovi Petrovi Osuskému.
P. Hrušovský, podpredseda NR SR: (2002-05-29):
(Hlasovanie.) 105 prítomných, 81 za, 16 sa zdržalo, 8 nehlasovalo. Pozmeňujúci návrh pána poslanca Kanisa sme schválili. A. Hoffmann, poslanec: Druhý pozmeňujúci návrh predložil pán poslanec Prokopovič. Prosím, pán predsedajúci, aby ste dali o ňom hlasovať.
Viskupič, Jozef, poslanec NR SR (2015-10-06):
Ďakujem. Veľmi dobre si poukázal na dve zásadné kvóra, ktoré máme, a ja skúsim pre ctených kolegov troška zo štatistiky, kvórum do vstupu parlamentu a kvórum pre platnosť referenda. Keďže máme 5-percentné kvórum, tak za posledné trojo volieb – 2006, 2010, 2012 – sa môžeme pozrieť na počet prepadnutých hlasov, ktoré v zásade každé voľby rastú, dokonca dvojnásobne. 2006 – 275-tisíc prepadnutých, 2010 – 402-tisíc prepadnutých hlasov a posledné voľby takmer pol milióna prepadnutých hlasov, čiže z hľadiska percenta odovzdaných skoro 20 percent. 19,32 percenta. Preto je oprávnené sa pýtať, čo pol milióna ľudí, ktorí sa vybrali k voľbám, ale ich hlas súčasný volebný systém vôbec nijak nezarátal? Preto aj cteným kolegom, ktorí spochybňujú tvoju iniciatívu, chcem povedať jednu vec. Poistné mechanizmy z hľadiska referenda, či už podpisový cenzus alebo 20 %, ktoré ty určuješ ako kvórum pre platnosť referenda, je z obrovskej miery diskusie, ktorá na to, aby mohlo prejsť referendom aj z hľadiska histórie, kedy posledné dve boli tuším 21 % a 22 zhruba, je presne to, že ľudia sa chceli k nejakej otázke vyjadriť a nakoniec ich hlas, aj keď je to milión ľudí, alebo vyše milióna ľudí, nebol vyslyšaný. Najsilnejšia politická strana tu má milión sto aj kúsok hlasov a dosiahla väčšinu na prijímanie všetkých zákonov. Preto si myslím, že ideš správnou cestou a je dobré, že opätovne a opätovne predkladáme zmenu tohto... (Prerušenie vystúpenia časomerom.)
Daniš, Zoltán, poslanec NR SR (2015-03-11):
Ďakujem, pani predsedajúca. Pán poslanec Fronc, dovoľte mi len ozaj krátku poznámku, ktorá sa týka vášho návrhu, procedurálneho návrhu, aby sa práve prerokovaný návrh vrátil svojmu predkladateľovi. Myslím si, že Slovensko už stratilo veľmi veľa času pri neriešení tohto závažného problému. A ja skutočne oceňujem, nakoniec v tomto volebnom období to už začal riešiť predchodca pána ministra Dušan Čaplovič, pokračujeme dneska. A preto si myslím, že je treba, aby sme pokračovali v tomto rokovaní. Diskutujme, oponujme, riešme, ale predstavitelia zamestnávateľov aj celé Slovensko, si dovolím, nechcem to tuná nejako zdôrazňovať, čaká, že čo z tohto prakticky bude, kam to posunieme. Predsa je každému jasné, aká je situácia na trhu, na trhu odbornej pracovnej sily. Dneska chýbajú desaťtisíce odborníkov. A my, prosím vás pekne, hovoríme o tom, vráťme to. Myslím si, že to nie je správny postup a ja rozhodne budem podporovať tento zákon. Ďakujem.
Kollár, Boris, predseda NR SR (2023-03-28):
Prosím, prezentujme sa a hlasujeme. (Hlasovanie.) Prítomných 128 poslancov, za 83, proti 3, 35 sa zdržalo, 7 nehlasovalo. Uvedený návrh sme schválili.
Suja, Miroslav, poslanec NR SR (2021-05-05):
Ďakujem za slovo, pán predsedajúci. Pán kolega, áno, súhlasím, že ide o symboliku a symbolika je veľakrát veľmi dôležitá. A takto sa môžme vracať do minulosti skoro v každej ére, bližšej, minulej. Ja neviem, môžme mať tu ľudí, čo sme mali v 68., keď prišli Rusi, môžme takto mať ľudí, ktorí zahynuli pri bombardovaní Cvernovky na konci vojny, aj tí by si to možno zaslúžili, tiež ich je len pár, aj to možno by bolo symbolické, vážení kolegovia. Ale áno, tak ste si vybrali určitú skupinu ľudí, súhlasím s tým, je lepšie niekoho ako nič. Ale si myslím, že keď som povedal aj tieto dve kategórie ďalšie, myslím, že môžu sa cítiť ukrivdení, alebo ich potomkovia. Lebo takisto za to nemohli, bojovali takisto ako kopu v obciach, pri Povstaní ľudia trpeli, aj keď neboli partizáni, ale trpeli okupáciou Nemecka. Je ťažko vybrať len niekoho. Dobre, ak ideme symbolicky a že budeme s tým pokračovať, ja som za, súhlasím s týmto návrhom, len si myslím, že mohol byť trošku širší. Tých účastníkov neni až tak veľa aj z tých minimálne dvoch kategórií, čo som povedal, a nezaťažilo by to rozpočet. Možno by to bolo menej ľudí, ako ste vy povedal. Skúste aj na tým porozmýšľať. Ďakujem.
Blaha, Ľuboš, podpredseda NR SR (2024-06-13):
Na vaše vystúpenie, pán poslanec, evidujem dve faktické poznámky. Ako prvý sa prihlásil pán poslanec Jozef Pročko. Nech sa páči.
Štefunko, Ivan, poslanec NR SR (2023-12-18):
Ďakujem veľmi pekne. Dobrý deň, pani ministerka, ja by som sa chcel vyjadriť k tomu, čo pán poslanec Grendel spomenul, a to je, že vlastne sú indície, že sa bude meniť aj manažment alebo dosadzovanie vedúcových pozícií protimonopolného úradu. Ja chápem zmysel všetkých rýchlych zmien, čo ste si dlho a dobre pripravovali, technológia moci vám ide dobre, teda klobúk dolu. A sú síce protesty a dostali ste aj nejaké listy z Európskej komisie, ale vlastne nedávno ste dostali list z Európskej komisie, ktorý je ako keby oveľa dôležitejší, ako si myslíte, že je. A to je to, že vlastne Európska komisia a pani komisárka Vestager vám vytkla a pripomenula, že konkurencia, respektíve protimonopolné konanie je výlučná kompetencia Európskej únie a Slovensko len robí len prenesenú právomoc na Slovensku, a teda vám vyčíta, že znezávislenie voľby šéfa protimonopolného úradu vás dostáva do priameho sporu s Európskou komisiou. A Európska komisia, ak v niečom naozaj lídiuje, líduje vo svete, tak je to v legislatíve ochrany konkurencie. A Európska komisia reálne vie dať pokutu Googlu, vie dať pokutu obrovským firmám a keď má vo svojom kolégiu človeka, ktorý nebol vymenovaný na základe ústavných princípov a nespĺňa kritériá, tak vlastne slovenský protimonopolný úrad sa môže stať nedôveryhodným partnerom. To znamená, že ja som veľmi rád, pán Grendel, že ste toto spomenuli, a dúfam, že ten návrh SNS, ktorý evidujeme, stiahnete, aby nebola fakt že ďalšia hanba, lebo myslím, že máte iné boje, ktoré máte vybojovať ako pochybné... (Prerušenie vystúpenia časomerom.)
Drucker, Tomáš, minister zdravotníctva SR (2016-10-20):
Ďakujem pekne. Vážený pán poslanec, dovoľte mi, aby som v mene podpredsedu vlády a ministra vnútra, ktorého dnes zastupujem, si dovolil aj prečítať jeho odpoveď: „Ministerstvo vnútra Slovenskej republiky prostredníctvom Policajného zboru plánuje počas prác na hradnom brale Strečno v rámci obchádzkovej trasy po ceste II/583 špeciálnym opatrením posilniť priamy výkon služby v dohľade nad bezpečnosťou a plynulosťou cestnej premávky. Konkrétne pri riadení a usmerňovaní cestnej premávky, ako aj posilnenie výjazdu k prípadným dopravným nehodám, ktoré by mohli vzniknúť pri zhustenej premávke počas výkonu týchto prác so zámerom čo najrýchlejšieho odstránenia prekážky spôsobenej havarovanými vozidlami v prípade vzniku takejto situácie. Ďalším opatrením je navrhnutie alternatívnej obchádzkovej trasy, a to po ceste II/520, ktorá je určená len pre osobné motorové vozidlá, a monitorovanie vývoja dopravnej situácie a vykonávanie operatívnych zásahov k usmerneniu cestnej premávky.“ Ďakujem pekne, skončil som.